ང་ཡིག་བདུན་ཅུ།
ཁ་རག་སྒོམ་ཆུང་དབང་ཕྱུག་བློ་གྲོས།(༡༡༨༦་་༡༢༧༡)
༄༅༅། །བླ་མ་རྣམས་ལ་ཕྱག་འཚལ་ལོ། །བཤེས་གཉེན་ནོར་བུ་རིན་ཆེན་དང༌། །ཡི་དམ་ལྷ་དང་དཀོན་
མཆོག་གསུམ། །གཙུག་གི་རྒྱན་དུ་བཞུགས་སོ་གསོལ། །གཙུག་གི་རྒྱན་དུ་བཞུགས་ནས་ཀྱང་། །ཁྲེལ་མེད་
སེམས་ལ་གཟིགས་སུ་གསོལ།།
གཉེན་པོའི་སེམས་ཀྱིས་གྲོས་ཤིག་འདེབས། །ཡུན་དུ་ཕན་གྱི་ཉོན་ཅིག་ཨང་། །མཚང་ནས་བྲུས་
ཤིང་མ་བཏབ་ན། །གླེན་པ་ཁྱོད་ལ་གོ་བ་མེད། །བྱམས་པའི་གདམས་ངག་མ་ཉན་ན། །དམན་པའི་གནས་
སུ་ལྟུང་ངོ་ཨང༌།༡།ཁྱོད་ཀྱི་ད་ལྟའི་སྡུག་བསྔལ་ཀུན། །སྔོན་ཚེ་ལས་ངན་སྤྱད་པས་ལན། །རང་གིས་ཉེས་ཀྱི་
སྡུག་བསྲན་བསྐྱེད། །གཞན་ལ་ཡུས་སུ་མ་ཆེ་ཨང་།༢།ད་ལྟའི་བདེ་དང་སྡུག་བསྔལ་ཀུན། །སྔ་མའི་ལས་ལ་
རག་ལས་པས། །ཁྱོད་ལ་གདམ་དུ་མི་བདོག་གི །གང་བྱུང་གྲགས་སུ་ཁྱེར་ཅིག་ཨང༌།༣།ཚེ་འདིའི་བདེ་བ་
ཡུད་ཙམ་སྟེ། །གཏན་གྱི་བདེ་བ་བྱུང་འདོད་ན། །ཚེ་འདིའི་སྡུག་བསྔལ་ཕྲ་མོ་ཀུན། །ཁྱོད་ཀྱིས་དང་དུ་ལོངས་
ཤིག་ཨང༌།༤ །ད་ལྟའི་སྡུག་བསྔལ་ཕྲ་མོས་ཀྱང༌། །སྔར་བྱས་སྡུག་བསྔལ་ཟད་བྱས་ནས།༥།ཕྱི་མའི་དུས་ན་
བདེ་འགྱུར་གྱི། །སྡུག་བསྔལ་དགའ་བར་སྒོམས་ཤིག་ཨང༌།༦།རྐྱེན་ངན་དགེ་བའི་བཤེས་གཉེན་ཡིན། །བར་
ཆད་དགེ་སྦྱོར་བསྐུལ་མ་ཡིན། །སྡུག་བསྔལ་སྡིག་པའི་ཕྱགས་ཤིང་ཡིན། །ཡིད་དགའ་བྱུར་དུ་མ་ལྟ་ཨང༌།
༧།སྙན་གྲགས་བདུད་ཀྱི་ཕྱེ་འཐོར་ཡིན། །བསྙེན་བཀུར་འཆིང་བའི་ཞགས་པ་ཡིན། །བསོད་ནམས་དགེ་
སྦྱོར་བར་ཆད་ཡིན། །དུག་ལ་སྨན་དུ་མ་བལྟ་ཨང༌།༨།བློ་སྣའི་སྒྲོ་འདོགས་མ་ཆོད་ན། །ཅི་བྱས་སེམས་ལ་
བདེ་དུས་མེད། །སྒྲོ་འདོགས་ཆོད་པའི་མཁས་པ་ལ། །རྐྱེན་ངན་གྲོགས་སུ་འཆར་རོ་ཨང་།༩།རང་གི་སེམས་
ཀྱིས་མ་ཁྲེལ་ན། །མི་ཡི་འཕྱ་སྨོད་སྒྱུ་མ་ཡིན། །གཞན་གྱི་ཁ་ལ་མ་ཉན་པར། །རང་སེམས་དཔང་དུ་ཆུགས་
ཤིག་ཨང་།༡༠།ཆོས་མིན་ཆོས་ལྟར་བཅོས་པ་ཡི། །ཆོས་ལ་བརྟེན་པའི་གཡོ་སྒྱུ་ཡིས། །ཚེ་འདིའི་ཆེ་ཐབས་མ་
སྒྲུབ་པར། །འཇིག་རྟེན་བློ་ཡིས་ཐོངས་ཤིག་ཨང༌།༡༡།ཚེ་འདིའི་སྙན་གྲགས་བསོད་ནམས་དང༌། །ཕྱི་མར་
ཕན་པའི་འཆི་ཆོས་གཉིས། །གར་གླགས་གར་ཁྱེར་མ་བྱེད་པར། །ངེས་པར་འཆི་ཆོས་གྱིས་ཤིག་ཨང་།༡༢།དད་
གུས་འཁོར་ལས་དཀོན་པ་མེད། །མི་ངན་དཔོན་ལས་སྡུག་པ་མེད། །བཟང་པོའི་དཔོན་ཆ་མ་འཛིན་པར།།
ངན་པའི་དམན་ཆ་ཟུངས་ཤིག་ཨང༌།༡༣།ཁྱོད་ནི་འཇིག་རྟེན་ཁམས་ན་དམན། །རང་གི་སྐྱོན་ལ་མ་ཁྲེལ་

ཞལ་གདམས་བསླབ་བྱའི་སྐབས།
29
བར། །བསོད་ནམས་ལྡན་པ་གཞན་དག་ལ། །ཕྲག་དོག་འགྲན་སེམས་འཁྲུལ་ལོ་ཨང༌།༡༤།སྣང་བ་ཡུལ་
གྱི་འདོད་ཡོན་ལ། །ཞེན་པ་གཏིང་ནས་མ་ལོག་པའི། །བཙུན་དུ་རེ་བའི་ཚུལ་འཆོས་ཀྱིས། །མི་ནག་བསླུ་རྡོ་
མ་བྱེད་ཨང༌།༡༥།རྒྱལ་བས་གསུངས་པའི་མདོ་སྔགས་ཀྱི། །ངེས་ཤེས་བློ་ལ་མ་ཤར་བའི། །ཐ་སྙད་ཚིག་ལ་
ཞེན་པ་ཡིས། །མངོན་པའི་ང་རྒྱལ་མ་ཆེ་ཨང༌།༡༦།ཐོག་མེད་དུས་ནས་གོམས་པ་ཡི། །ལོག་རྟོག་ཅིག་ཅར་མི་
སྤོངས་ཀྱི། །ཧ་ཅང་བཟང་པོ་མ་སྔ་བར། །བློ་སྐྱེད་རིམ་གྱིས་ཐོན་ཅིག་ཨང༌།༡༧།འགྲན་སེམས་སློབ་གཉེར་
བྱས་པ་དང༌། །ལོ་འདོད་སྟོན་པ་བྱེད་པ་དང་། །མཁས་འདོད་ང་རྒྱལ་སྨྲ་བ་གསུམ། །ཆོས་སུ་འགྲོ་འམ་
སོམས་ཤིག་ཨང༌།༡༨།རང་གི་བློ་ལ་མ་ཤར་བར། །གཞན་ལ་བཤད་པས་ཕན་པ་མེད། །སླར་ལ་བདག་ལ་
ཞེ་ཁྲེལ་གྱི། །རྙེད་ཕྱིར་དམ་ཆོས་མ་འཚོང་ཨང་།༡༩།སྐྱོ་ཤས་གཏིང་ནས་མ་སྐྱེས་པའི། །ཆོས་བརྒྱད་ཞེ་ཕུགས་
བཞག་པ་ཡིས། །གཞན་ལ་སྐྱོ་ཚུལ་འཆོས་པ་ཡི། །ཨ་ཅང་སྡུག་སྐད་མ་ཆེ་ཨང༌།༢༠།ཁ་དད་ཆེ་ལ་གཏིང་དད་
ཆུང༌། །བྱ་འོ་སྙམ་ལ་བྱ་བློ་གང༌། །མཇུག་མ་སྔ་ལ་སྨིན་པ་བུལ། །རང་ལ་ཁྲེལ་བར་སྒོམས་ཤིག་ཨང༌།
༢༡།མེ་ཡི་རང་བཞིན་ཚ་བ་ལྟར། །སེམས་ཅན་སྐྱོན་གྱི་རང་བཞིན་ཡིན། །གཞན་གྱི་སྐྱོན་ལ་མ་རྟོགས་པར།།
རང་སྐྱོན་རྟོགས་པ་སྤོངས་ཤིག་ཨང་།༢༢།ཐེག་ཆེན་སྟོན་པའི་བླ་མ་ཡི། །ཕྱི་རོལ་སྤྱོད་ལམ་མི་མཛེས་ཀྱང༌།།
ནང་གི་ཐུགས་དགོངས་མི་ཤེས་པས། །བླ་མའི་སྐྱོན་ལ་མ་རྟོག་ཨང༌།༢༣།ཁྱོད་ཀྱི་སེམས་ལ་ཅི་མནོ་བ།།
རྒྱལ་བའི་ཐུགས་ལ་མ་སྒྲིབ་གསལ། །རང་གི་ཡི་དམ་ལྷ་ཁྲེལ་བའི། །བསམ་ངན་ཡིད་ལ་མ་རྒྱུ་ཨང༌།༢༤།ལོང་
བའི་དྲུང་ན་མིག་ཅན་ལྟར། །སངས་རྒྱས་བྱང་ཆུབ་སེམས་དཔའ་དག །རྟག་ཏུ་སྒྲིབ་མེད་སྤྱན་གྱིས་གཟིགས།།
སྤྱོད་ངན་ཕག་ཏུ་མ་བྱེད་ཨང་།༢༥།སོ་སོ་སྐྱེ་བོ་མགུ་དགའ་བས། །འདྲིས་ནས་ཡོན་ཏན་མི་མཐོང་ཞིང་། །སྐྱོན་
མཐོང་ནས་ནི་སྨོད་འགྱུར་གྱི། །གཅིག་པུར་ཉམས་སུ་ལོངས་ཤིག་ཨང་།༢༦།ཚེ་འདིའི་ཕ་མ་བུ་ཚ་དང་། །ཉེ་
གཞི་རྩ་ལག་ཐམས་ཅད་ཀུན། །འགྲོན་པོ་གནས་མཐུན་འཛོམ་འགྱེད་ལྟར། །འབྲེལ་མེད་ཡིད་ལ་གྱིས་
ཤིག་ཨང་།༢༧།ལག་སྟོང་སྒྲེན་མོར་འགྲོ་ཙ་ན། །དབུལ་ཡང་ལྷག་མ་བསྡུས་པ་ལ། །སྡིག་སྤོང་ལོངས་སྤྱོད་
གསོག་པར། །བློ་ཕུག་སྤྲང་ལ་གཏོད་ཅིག་ཨང༌།༢༨།བདག་གིས་བརྩིགས་པའི་མཁར་སྤེ་རུ། །གཏན་དུ་སྡོད་
དབང་མི་བདོག་གི།དོན་མེད་མཁར་ལས་མ་བྱེད་པར། །རི་ཁྲོད་དགོན་པ་འགྲིམས་ཤིག་ཨང༌།༢༩།མཐའ་
མེད་ཁྱིམ་ཐབས་བྱས་པ་ན། །དགོས་མེད་བུ་ཚ་བྱུང་ནས་ནི། །ཁྲོལ་མེད་སྤྲང་པོ་བྱ་དགོས་ཀྱི། །གྲོས་ཉེས་
ཆུང་མ་མ་ལེན་ཨང༌།༣༠།ཞེན་ཆགས་བྲལ་བའི་དམ་པ་ལ། །ལས་ཀྱི་ཕྱག་རྒྱས་དགོས་པ་མེད། །ཞེན་
ཆགས་སེམམས་དང་འདྲེས་པ་ཡི། །ཕྱག་རྒྱས་ངན་འགྲོར་འཁྲིད་དོ་ཨང༌།༣༡།ཆོས་མིན་སྤྱོད་པ་འབྱུང་བའི་
རྒྱུ། །འོག་མའི་ངན་དཔེ་མ་བལྟ་བར། །དམན་པ་སྙིང་རྗེའི་གནས་སུ་སྒོམས། །གྲུབ་ཐོབ་རྗེས་སུ་སྙེགས་ཤིག་

30
ཞལ་གདམས་དང་མགུར་གླུ་གཅེས་བཏུས།
ཨང༌།༣༢།སྡིག་པའི་གྲོགས་པོ་ཐབས་ཀྱིས་སྤོངས། །མཁས་བཙུན་ཡོན་ཏན་ལྡན་པ་དང༌། །འཇིག་རྟེན་བློ་
ཡིས་བཏང་བ་ཡི། །བཤེས་གཉེན་དམ་པ་བརྟེན་ཅིག་ཨང༌།༣༣།བསམ་འཕེལ་ཡིད་བཞིན་རིན་ཆེན་ལྟར།།
བྱིན་རླབས་རང་སེམས་གུས་ལས་འབྱུང༌། །ལྷ་དང་བླ་མ་དཀོན་མཆོག་ལ། །མོས་གུས་དྲག་པོ་གྱིས་ཤིག་
ཨང༌།༣༤།བདག་ལ་མ་ནོར་ལམ་སྟོན་པའི། །ས་མཁན་དགེ་བའི་བཤེས་གཉེན་གྱིས། །རྗེས་སུ་བསྟན་པའི་
གདམས་ངག་ལ། །སྒྲུབ་པ་སྙིང་པོ་གྱིས་ཤིག་ཨང༌།༣༥།རྒྱལ་བས་གསུངས་པའི་སྡེ་སྣོད་ལ། །བློ་གྲོས་ལེགས་
པར་སྦྱངས་པ་ཡིས། །མི་ཤེས་ཐེ་ཚོམ་དང་བྲལ་བ། །གཞོན་པའི་དུས་ན་སློབས་ཤིག་ཨང༌།༣༦།བཤེས་གཉེན་
དམ་པས་མ་ཟིན་ན། །སྣོད་ངན་ཞབས་ནས་ཟགས་པ་ལྟར། །ཟག་བཅས་ཤེས་པ་བརྗེད་ངེས་པས། །ཐོས་
པ་བསམ་པས་སྐྱོངས་ཤིག་ཨང༌།༣༧།དལ་འབྱོར་མི་ལུས་ཐོབ་པའི་རྒྱུ། །ཚུལ་ཁྲིམས་བསླབ་པ་རིན་པོ་ཆེ།།
རང་གི་རྒྱུད་ལ་ཐུབ་ཚོད་ཀྱིས། །དྲི་མེད་གཙང་མ་སྲུངས་ཤིག་ཨང༌།༣༨།ཤེས་པ་འཕྲོ་ལ་ལུས་ལ་གནོད
མཁས་བཙུན་རྣམས་ཀྱིས་སྨད་པའི་གནས། །ཉེས་པ་ཐམས་ཅད་འབྱུང་བའི་རྒྱུ། །ཆང་དང་བུད་མེད་སྤོངས་
ཤིག་ཨང༌།༣༩།སྐྱེ་བ་དམན་པའི་བུད་མེད་ཀྱིས། །འཁོར་ལ་ཕན་སེམས་ཆེ་བ་ན། །སྙིང་རྗེར་བརྫུས་པའི་
ཆགས་སེམས་ཀྱིས། །ཆོས་ཀྱི་བར་ཆད་བྱེད་དོ་ཨང་།༤༠།བདག་ལ་སྡུག་བསྔལ་སྐྱེད་བྱེད་པའི། །ཉོན་
མོངས་དགྲ་བོ་འཇོམས་པ་ལ། །འཇིག་དང་ཞུམ་པར་མ་བྱེད་པར། །མངོན་པའི་ང་རྒྱལ་བསྐྱེད་ཅིག་ཨང་།
༤༡།ཁོང་ནད་སེལ་བའི་གཏར་སྲེག་ལྟར། །ངན་སོང་སྡུག་བསྔལ་སེལ་བའི་ཐབས། །ཆོས་ཀྱི་དཀའ་ཐུབ་
དྲག་པོ་ལ། །མི་བཟོད་འཇིགས་པར་མ་བྱེད་ཨང༌།༤ ༢།ད་ལྟའི་སྡུག་བསྔལ་འདི་འདྲ་ཡང༌། །བདག་གིས་
བཟོད་པར་མི་ནུས་ན། །ངན་སོང་གསུམ་གྱི་སྡུག་བསྔལ་ལ། །བཟོད་དུ་རེ་བ་འཁྲུལ་ལོ་ཨང༌།༤ ༣།བདག་
གི་སྤྱོད་པ་འདི་འདྲ་ཡིས། །མི་ལུས་རིན་ཆེན་མ་ཐོབ་ན། །སངས་རྒྱས་ཐོབ་ཏུ་རེ་བ་ཡི། །ལྟ་བ་མཐོ་བ་འཁྲུལ་
ལོ་ཨང༌།༤༤།དལ་འབྱོར་མི་ལུས་རིན་པོ་ཆེ། །རྙེད་པར་དཀའ་བ་ཐོབ་པ་ལ། །ཐོབ་པ་ཡལ་བར་མི་གཏོང་
བར། །གཏན་གྱི་སོ་ནམ་གྱིས་ཤིག་ཨང་།༤༥།གཞན་གྱིས་སྤྱད་པའི་དགེ་བ་ལ། །རྗེས་སུ་དགའ་བ་བསྒོམ་
བྱ་ཞིང༌། །བྱ་མིན་ལས་ལ་འཇུག་འདོད་ན། །ལུས་ངག་གཡོ་བ་སྡོམས་ཤིག་ཨང༌།༤༦།བདག་གཞན་གཉིས་
ཀྱི་བར་ཆད་སེལ། །ཐུན་མོང་མཆོག་གི་དངོས་གྲུབ་འབྱུང༌། །ཡི་དམ་ལྷ་ཡི་བཟླས་སྒོམ་ལ། །ཐེ་ཚོམ་མེད་
པར་འབུངས་ཤིག་ཨང༌།༤༧།སེམས་ཀྱི་གླང་པོ་མྱོས་པ་འདི། །དམན་པའི་ཡུལ་ལས་དྲངས་པ་ན། །ཉོན་
མོངས་རླུང་འཚུབ་ལྡང་འགྱུར་གྱི། །དྲན་པའི་ཐག་པས་བཟུང་ཞིག་ཨང་།༤༨།ཐོས་པ་ཚིག་གི་ཞོལ་ཁང་གིས།།
ཉོན་མོངས་དམག་དཔུང་ཐུབ་དཀའ་བས། །བསམ་སྒོམ་འབད་པ་དྲག་པོ་ཡིས། །ངེས་ཤེས་མཁར་སྤེ་བརྩིགས་
ཤིག་ཨང་།༤༩།མི་ཡི་གྲུ་ལ་བརྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། །གྲུ་འདི་ཕྱིས་ནས་རྙེད་དཀའ་

ཞལ་གདམས་བསླབ་བྱའི་སྐབས།
31
བས། །རྙེད་ཚེ་ལེ་ལོ་མ་བྱེད་ཨང་།༥༠།བརྩིགས་པ་འཇིག་ལ་བསགས་པ་ལུས། །འབྲེལ་བའི་གཉེན་རྣམས་
བོར་ནས་ནི། །གཅིག་པུ་གར་འགྲོ་ཆ་མེད་ཀྱི། །འགྲུས་མེད་བློ་སྣ་མ་མང་ཨང༌།༥༡།མི་འཆི་སྡོད་པའི་ས་
ཕྱོགས་མེད། །འཆི་ངེས་དེ་ཡང་མྱུར་དུ་འཆི། །འཆི་ལ་ཅིས་ཀྱང་མི་ཕན་གྱི། །ལོང་མེད་རྒྱུན་དུ་རྟེན་ཅིག་ཨང་།
༥༢།གཏན་གྱི་མཐོ་རིས་བདེ་བ་དང༌། །ངན་སོང་གསུམ་གྱི་སྡུག་བསྔལ་གཉིས། །ད་ལྟ་རང་ལ་འདམ་ཁ་
ཡོད། །མནོ་བསམ་ཟུང་འབྲེལ་ཐོངས་ཤིག་ཨང༌།༥༣།གཡོ་སྒྱུ་ཟོལ་ཟོག་ཁྲམ་དང་བརྫུན། །མ་བྱིན་ལེན་
སོགས་དམན་པའི་ལས། །ངན་སོང་སྡུག་བསྔལ་འབྱུང་བའི་རྒྱུ། །ལས་ངན་སྡིག་པ་སྤོངས་ཤིག་ཨང༌།༥༤།ཚེ་
འདིའི་བདེ་བ་ཡུད་ཙམ་སྟེ། །གཏན་གྱི་བདེ་བ་འབྱུང་འདོད་ན། །འགྲུབ་ཅིང་རང་དབང་ཡོད་པ་ལ། །སྦྱིན་
སོགས་དགེ་ལ་འབུངས་ཤིག་ཨང༌།༥༥།ཐམས་ཅད་སྒྱུ་མའི་བསླུ་བྲིད་ཡིན། །བློ་ལྟོས་བྱས་ན་མི་བསླུ་བ།།
དཀོན་མཆོག་གསུམ་ལས་མི་བདོག་གི །རྟག་ཏུ་སྐྱབས་སུ་སོང་ཞིག་ཨང་།༥༦།འཁོར་བ་པ་ལ་བདེ་བ་མེད།།
མི་རྣམས་འབྲས་དང་འདྲ་བ་ཡི། །སྡུག་བསྔལ་གསུམ་དང་བརྒྱད་ཀྱིས་གདུངས། །འཁོར་བའི་ཉེས་དམིགས་
སྒོམས་ཤིག་ཨང་།༥༧།ཉེ་བར་ལེན་པ་སྡུག་བསྔལ་རྒྱུ། །ཀུན་འབྱུང་ལས་དང་ཉོན་མོངས་དག །བདག་མེད་
ལམ་གྱི་སྤངས་པ་ཡི། །ཞི་བདེའི་ཡོན་ཏན་སྒོམས་ཤིག་ཨང༌།༥༨།ཁྲོ་བས་རང་དོན་ཡལ་བར་འདོར།
མཛའ་བཤེས་གྲོགས་རྣམས་སྐྱོ་བར་འགྱུར།།ཚིག་རྩུབ་དུག་མདའ་མ་འཕེན་པར། །རྒྱུད་ངན་ཞེ་སྡང་སྤོངས་
ཤིག་ཨང༌།༥༩།བདེ་འདོད་སྡུག་བསྔལ་མི་འདོད་པར། །བདག་དང་སེམས་ཅན་ཆོས་མཚུངས་པས། །རང་
གི་ཉམས་ལ་དཔག་ནས་སུ། །བདག་གཞན་སྙོམས་པར་སྒོམས་ཤིག་ཨང༌།༦༠།སྔོན་ཚེ་ཕ་མར་གྱུར་པ་ཡི།།
དྲིན་ཅན་ཁམས་གསུམ་སེམས་ཅན་ལ། །གནོད་སེམས་འཚེ་བ་ཀུན་སྤངས་ནས། །བྱམས་དང་སྙིང་རྗེ་སྒོམས་
ཤིག་ཨང༌།༦༡།སེམས་ཅན་རྣམས་ལ་གནོད་བྱས་ན། །བུ་གཅིག་བསད་པའི་ཕ་མ་བཞིན། །ཐུགས་རྗེ་ལྡན་
པའི་རྒྱལ་བ་རྣམས། །ཅིས་ཀྱང་མཉེས་ཐབས་མེད་དོ་ཨང༌།༦༢།འཁོར་བའི་སྡུག་བསྔལ་ཐམས་ཅད་ཀུན།།
ལས་དང་ཉོན་མོངས་རྒྱུ་ལས་འབྱུང༌།།དེ་ཡང་བདག་རྟོགས་ལས་འབྱུང་བའི། །བདག་མེད་དོན་ལ་ལྟོས་ཤིག་
ཨང༌།༦༣།གཟུང་འཛིན་གཉིས་དང་བྲལ་བ་ཡི། །རང་སེམས་འདོད་ནས་མ་སྐྱེས་པ། །བློ་ཡི་ཡུལ་ལས་
འདས་པའི་ཕྱིར། །ཞེ་འདོད་ཀུན་དང་བྲལ་ལོ་ཨང་།༦༤།ལས་དང་པོ་པའི་རྟོག་པ་ལ། །གསལ་ཆ་ཡོད་དེ་
བརྟན་ཆ་མེད། །རྟོག་པའི་རླུང་ལ་མ་བསྐུར་ན། །དྲན་པའི་ཐག་པས་ཟུངས་ཤིག་ཨང་།༦༥།གནས་ལུགས་ཅི་
ཡང་མ་འགྲུབ་པས། །མཐའ་བཞིར་ངང་གིས་བྲལ་བ་ལ། །ཤེས་པ་ཅི་ཡང་མི་རྟོག་པས། །འཛིན་རྟོག་བྲལ་
བར་གྱིས་ཤིག་ཨང༌།༦༦།ཆོས་ཀུན་རྨི་ལམ་སྒྱུ་མ་འདྲ། །བདེན་པའི་དངོས་པོ་ཅི་ཡང་མེད། །མེད་བཞིན་
སྣང་བའི་དངོས་པོ་ལ།